El poemari “D’ençà i d’enllà”, de Josep Ferrer, es presenta a la Casa de Cultura
2025-07-24

Dins de les activitats de dinamització lectora del novembre, i després d’ajornar aquest esdeveniment cultural a causa de les inclemències meteorològiques patides el mes passat, l’equip de Biblioteques Municipals de Burjassot ha programat la presentació d’una nova publicació. En aquest cas, es tracta del poemari de Josep Ferrer Guzmán, “D’ençà i d’enllà”, de l’Editorial NPQ Editores.

La presentació del poemari serà el divendres 23 de novembre a les 19.30 hores a la Sala d’Audiovisuals de la Casa de Cultura, comptarà amb la participació de Rafael Roca Ricart, professor de la Facultat de Filologia, investigador i especialista en la figura de Teodoro Llorente.

Tal com assenyala la sinopsi del llibre, el mateix s’obri “com un arc de Sant Martí que tot ho abarca, perquè el lector puga gaudir d’una àmplia diversitat de temes, de propostes i d’iniciatives que, de segur, l’estimularan”. El poemari es divideix en dues parts amb tot tipus de poesies en la primera, mentre que la segona està dedicada a endevinar com viu i què representa la Fe per a l’autor.

Josep Ferrer Guzmán va començar a escriure poesia de manera assídua l’any 2002. Des de l’any 2009 i fins a 2015 va ser columnista del diari on line El Punt Avui amb la firma “Quarta Torre”. Ferrer ha tingut contacte, al llarg d’aquests anys, amb diferents poetes, entre ells el valencià Antoni Ferrer Perales i el menorquí Ponç Pons i Teresa Pascual.

L’any 2010 va rebre el primer premi del XII Concurs de Poesia “La Rosa de Paper” en la modalitat adults en valencià i, ja en 2015 es va inscriure en l’Associació d’Escriptors en Llengua Catalana i, al juny d’aqueix mateix any, va publicar, amb el suport d’amics i familiars el seu primer llibre sota el títol “Amb permís”, un poemari dividit en quatre apartats amb il·lustracions i portada realitzades pel pintor Josep Miralles Nacher.

L’any passat realitzava per primera vegada la presentació de “D’ençà i d’enllà”, pensada per a públic adult i que està oberta a tota la ciutadania de Burjassot.